title: Regulamentul de punere în aplicare (UE) 2016/306 al Comisiei din 3 martie 2016 de modificare a Regulamentului de punere în aplicare (UE) nr. 1283/2014 de instituire a unei taxe antidumping definitive la importurile de anumite accesorii de țevărie, din fier sau oțel, originare din Republica Coreea și din Malaysia în urma unei revizuiri intermediare în conformitate cu articolul 11 alineatul (3) din Regulamentul (CE) nr. 1225/2009 al Consiliului

text:
               4.3.2016

               RO

               Jurnalul Oficial al Uniunii Europene

               L 58/38

         REGULAMENTUL DE PUNERE ÎN APLICARE (UE) 2016/306 AL COMISIEI
   din 3 martie 2016
   de modificare a Regulamentului de punere în aplicare (UE) nr. 1283/2014 de instituire a unei taxe antidumping definitive la importurile de anumite accesorii de țevărie, din fier sau oțel, originare din Republica Coreea și din Malaysia în urma unei revizuiri intermediare în conformitate cu articolul 11 alineatul (3) din Regulamentul (CE) nr. 1225/2009 al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 11 alineatul (3),
   întrucât:
   1.   PROCEDURA

   1.1.   Anchete anterioare și măsuri antidumping existente

               (1)

               Măsurile antidumping în vigoare cu privire la importurile de anumite accesorii de țevărie originare, inter alia, din Republica Coreea au fost instituite prin Regulamentul (CE) nr. 1514/2002 al Consiliului (2) („ancheta inițială” și „măsurile inițiale”).

               (2)

               În octombrie 2008, aceste măsuri au fost extinse prin Regulamentul (CE) nr. 1001/2008 al Consiliului (3), în urma unei reexaminări efectuate în perspectiva expirării măsurilor în conformitate cu articolul 11 alineatul (2) din regulamentul de bază.

               (3)

               În decembrie 2014, aceste măsuri au fost prelungite prin Regulamentul de punere în aplicare (UE) nr. 1283/2014 al Comisiei (4) în urma unei a doua reexaminări efectuate în perspectiva expirării măsurilor în conformitate cu articolul 11 alineatul (2) din regulamentul de bază („măsurile în vigoare”).

               (4)

               Taxa antidumping aplicabilă în prezent exporturilor de la toate societățile din Republica Coreea este de 44 %, pe baza marjei de prejudiciu stabilite în ancheta inițială.

         1.2.   Cererea de reexaminare intermediară parțială

               (5)

               În ianuarie 2015, Comisia a primit o cerere pentru o reexaminare intermediară parțială în conformitate cu articolul 11 alineatul (3) din regulamentul de bază. Obiectul cererii se limitează la examinarea dumpingului în ceea ce privește TK Corporation, un producător-exportator coreean, și a fost depusă de către acest producător-exportator. În cererea sa, producătorul-exportator a afirmat că împrejurările pe baza cărora au fost instituite măsurile s-au schimbat și că aceste schimbări sunt de durată. Producătorul-exportator a furnizat elemente de probă prima facie conform cărora menținerea măsurii la nivelul său actual nu mai este necesară pentru a contrabalansa dumpingul prejudiciabil.

         1.3.   Deschiderea unei reexaminări intermediare parțiale

               (6)

               După ce a constatat, după informarea statelor membre, că există elemente de probă suficiente pentru a justifica deschiderea unei reexaminări intermediare parțiale limitate la examinarea dumpingului în ceea ce îl privește pe producătorul-exportator, Comisia a anunțat, printr-un aviz publicat la 18 februarie 2015 în Jurnalul Oficial al Uniunii Europene
                   (5) („avizul de deschidere”), deschiderea unei reexaminări intermediare parțiale, în conformitate cu articolul 11 alineatul (3) din regulamentul de bază, având domeniul de aplicare limitat la examinarea dumpingului în ceea ce privește producătorul-exportator.

               (7)

               Comisia a informat oficial producătorul-exportator, autoritățile din țara exportatoare și industria Uniunii despre deschiderea unei reexaminări intermediare parțiale. Părților interesate li s-a oferit posibilitatea de a-și exprima în scris punctele de vedere și de a fi audiate.

         1.4.   Ancheta

               (8)

               Pentru a obține informațiile necesare în vederea anchetei, Comisia a trimis producătorului-exportator un chestionar și a primit răspunsul în termenul stabilit în acest scop.

               (9)

               Comisia a căutat și a verificat toate informațiile considerate necesare pentru stabilirea existenței dumpingului. S-a efectuat o vizită de verificare la sediul producătorului-exportator.

         1.5.   Perioada anchetei de reexaminare

               (10)

               Ancheta cu privire la nivelul de dumping a cuprins perioada dintre 1 ianuarie 2014 și 31 decembrie 2014 (denumită în continuare „perioada anchetei de reexaminare”).

               (11)

               În plus față de aceste date, producătorul-exportator a furnizat, de asemenea, date privind costul și vânzările pentru 2013 și a propus prelungirea perioadei anchetei de reexaminare prin adăugarea anului 2013, pentru a spori reprezentativitatea volumului vânzărilor sale către Uniune. Cu toate acestea, Comisia a stabilit că adăugarea vânzărilor către Uniune din anul 2013 nu ar spori reprezentativitatea în ceea ce privește volumul (în comparație cu vânzările totale sau volumul producției) sau tipurile de vânzări (a se vedea considerentul 29 de mai jos). Prin urmare, Comisia nu a avut motive suficiente să se abată de la cele 12 luni obișnuite ca perioadă pentru ancheta de reexaminare pentru o constatare reprezentativă în ceea ce privește dumpingul.

               (12)

               În urma comunicării constatărilor finale, producătorul-exportator și-a reiterat afirmația că anul 2013 ar trebui să fie adăugat la perioada anchetei de reexaminare pentru a-i spori reprezentativitatea. Potrivit afirmațiilor sale, comparațiile cu factori precum volumul total de producție nu au fost relevante și, prin adăugarea anului 2013 la perioada anchetei de reexaminare, aceasta a devenit mai reprezentativă în ceea ce privește tipurile suplimentare de produse, volumul vânzărilor și cifra de afaceri.

               (13)

               Regulamentul de bază nu precizează cum ar trebui să fie măsurată reprezentativitatea perioadei anchetei de reexaminare. În acest caz, volumele despre care se afirmă că au fost vândute de producătorul-exportator pe piața din Uniune în 2013 au fost mai puțin de jumătate din volumele despre care se presupune că au fost vândute pe piața Uniunii în cursul perioadei anchetei de reexaminare, în timp ce vânzările sale totale și volumele de producție au fost de același ordin de mărime pentru ambele exerciții. Astfel, este clar în acest caz că, în termeni relativi, adăugarea anului 2013 ar scădea reprezentativitatea vânzărilor în Uniune ale producătorului-exportator, în timp ce, în termeni absoluți, ea ar asigura doar o ameliorare limitată.

               (14)

               Prin urmare, Comisia confirmă faptul că nu există nicio justificare valabilă pentru extinderea perioadei anchetei de reexaminare dincolo de perioada de un an aplicată în general de către Comisie.

         2.   PRODUSUL ÎN CAUZĂ ȘI PRODUSUL SIMILAR

   2.1.   Produsul în cauză

               (15)

               Produsele supuse reexaminării sunt accesoriile de țevărie (altele decât accesoriile turnate, flanșele și accesoriile filetate), din fier sau oțel (cu excepția oțelului inoxidabil), având diametrul exterior de maximum 609,6 mm, de tipul celor utilizate pentru sudarea cap la cap sau în alte scopuri, originare din Republica Coreea, încadrate în prezent la codurile NC ex 7307 93 11, ex 7307 93 19 și ex 7307 99 80 („produsul în cauză”).

         2.2.   Produsul similar

               (16)

               Ancheta de reexaminare a confirmat faptul că produsele fabricate de către producătorul-exportator, vândute pe piața internă și exportate către Uniune și către alte piețe de export, au aceleași caracteristici fizice, tehnice și chimice esențiale și aceleași utilizări de bază ca și produsele vândute în Uniune de către industria din Uniune.

               (17)

               Comisia a decis că aceste produse sunt, prin urmare, produse similare în sensul articolului 1 alineatul (4) din regulamentul de bază.

         3.   DUMPINGUL

   (a)   Valoarea normală

               (18)

               Comisia a verificat mai întâi dacă volumul total al vânzărilor pe piața internă pentru producătorul-exportator a fost reprezentativ, în conformitate cu articolul 2 alineatul (2) din regulamentul de bază. Vânzările pe piața internă sunt reprezentative dacă volumul total al vânzărilor pe piața internă de produs similar către clienți independenți de pe piața internă pentru fiecare producător-exportator au reprezentat cel puțin 5 % din volumul total al vânzărilor sale la export de produs în cauză în Uniune în cursul perioadei de anchetă. Pe această bază, s-a constatat că vânzările totale de produs similar ale producătorului-exportator pe piața internă au fost reprezentative.

               (19)

               Comisia a identificat apoi tipurile de produs vândute pe piața internă care au fost identice sau comparabile cu tipurile de produs vândute la export către Uniune.

               (20)

               Ulterior, Comisia a verificat dacă vânzările producătorului-exportator pe propria piață internă, pentru fiecare tip de produs care este identic sau comparabil cu tipul de produs vândut la export către Uniune, au fost reprezentative, în conformitate cu articolul 2 alineatul (2) din regulamentul de bază. Vânzările interne ale unui tip de produs sunt reprezentative dacă volumul total al vânzărilor interne pentru respectivul tip de produs către clienți independenți în cursul perioadei de anchetă reprezintă cel puțin 5 % din volumul total al vânzărilor la export către Uniune ale tipului de produs identic sau comparabil. Comisia a stabilit că majoritatea tipurilor de produse au fost reprezentative.

               (21)

               În etapa următoare, Comisia a definit proporția de vânzări rentabile către clienți independenți de pe piața internă pentru fiecare tip de produs, în cursul perioadei de anchetă, pentru a decide dacă este oportun să utilizeze vânzările interne efective pentru calcularea valorii normale, în conformitate cu articolul 2 alineatul (4) din regulamentul de bază.

               (22)

               Valoarea normală se bazează pe prețul efectiv practicat pe piața internă pentru fiecare tip de produs, indiferent dacă vânzările respective sunt sau nu profitabile, dacă:

                           (a)

                           volumul de vânzări ale tipului de produs, vândut la un preț de vânzare net mai mare sau egal cu costul de producție calculat, a reprezentat mai mult de 80 % din volumul total de vânzări ale tipului de produs respectiv; și

                           (b)

                           prețul de vânzare mediu ponderat al tipului de produs respectiv este mai mare sau egal cu costul de producție unitar.

               (23)

               În acest caz, valoarea normală este media ponderată a prețurilor tuturor vânzărilor interne ale tipului de produs respectiv în cursul perioadei anchetei de reexaminare.

               (24)

               Valoarea normală este prețul real de pe piața internă per tip de produs, înregistrat numai în cazul vânzărilor interne profitabile ale tipurilor de produs în cursul perioadei anchetei de reexaminare, dacă:

                           (a)

                           volumul vânzărilor rentabile ale tipului de produs reprezintă cel mult 80 % din volumul total al vânzărilor de acest tip; sau

                           (b)

                           prețul mediu ponderat al tipului de produs respectiv este mai mic decât costul de producție unitar.

               (25)

               Analiza vânzărilor interne a arătat că o mare majoritate a tuturor vânzărilor interne au fost rentabile și că prețul de vânzare mediu ponderat a fost mai ridicat decât costul de producție. În consecință, valoarea normală a fost calculată ca medie ponderată numai pentru vânzările profitabile.

               (26)

               În cazul în care în cadrul operațiunilor comerciale normale nu au existat vânzări ale unui tip de produs al produsului similar sau ele au fost insuficiente sau în cazul în care un tip de produs nu a fost vândut în cantități reprezentative pe piața internă, Comisia a calculat valoarea normală în conformitate cu articolul 2 alineatul (3) și alineatul (6) din regulamentul de bază.

               (27)

               Valoarea normală a fost construită prin adăugarea la costul mediu de producție al produsului similar al producătorului-exportator în timpul perioadei anchetei de reexaminare a următoarelor:

                           (a)

                           cheltuielile de vânzare generale și administrative medii ponderate suportate de producătorul-exportator cu privire la vânzările interne ale produsului similar, în cadrul operațiunilor comerciale normale, în cursul perioadei anchetei de reexaminare; și

                           (b)

                           profitul mediu ponderat realizat de producătorul-exportator din vânzările interne ale produsului similar, în cadrul operațiunilor comerciale normale, în cursul perioadei anchetei de reexaminare.

               (28)

               Pentru tipurile de produs care nu au fost vândute în cantități reprezentative pe piața internă, s-au adăugat cheltuielile de vânzare generale și administrative medii și profitul tranzacțiilor efectuate în cadrul operațiunilor comerciale normale de pe piața internă pentru respectivele tipuri de produs. Pentru tipurile de produs care nu au fost vândute deloc pe piața internă, s-au adăugat cheltuielile de vânzare generale și administrative medii ponderate și profitul tuturor tranzacțiilor efectuate în cadrul operațiunilor comerciale normale de pe piața internă.

         (b)   Prețul de export

               (29)

               În perioada anchetei de reexaminare, doar volume neglijabile din produsul în cauză au fost vândute de producătorul-exportator către Uniune, reprezentând între 0,1 % și 0,3 % din volumul său de producție (se specifică intervalul din motive de confidențialitate). În plus, pentru un anumit număr de tranzacții, producătorul-exportator nu a putut demonstra în mod convingător că taxa antidumping a fost plătită efectiv, ceea ce pune sub semnul întrebării dacă mărfurile ar fi fost puse în liberă circulație pe teritoriul vamal al Uniunii. În plus, toate aceste vânzări au fost efectuate către trei clienți pentru proiecte specifice, cu propriile specificații pentru accesorii. În plus, vânzările au fost efectuate sub forma unui „pachet”, împreună cu alte accesorii și produse care nu erau produs în cauză. În acest context, riscul de compensare încrucișată a fost considerat substanțial. Din motivele menționate anterior, nu s-a putut efectua nicio analiză pertinentă a dumpingului pe baza vânzărilor în Uniune ale produsului în cauză provenind de la producătorul-exportator în cursul perioadei anchetei de reexaminare.

               (30)

               În absența unor volume de export către Uniune suficiente, au fost luate în considerare pentru stabilirea prețului de export exporturile către alte țări terțe. S-a constatat că producătorul-exportator are patru mari piețe de export, care, în ansamblul lor, acoperă peste 50 % din vânzările la export ale producătorului-exportator către țări terțe în cursul perioadei anchetei de reexaminare. Restul constă în alte 39 de destinații de export, fiecare reprezentând între 0,1 % și 5 % din vânzările la export ale producătorului-exportator. Prețurile de export către aceste țări variază enorm, ceea ce reflectă natura eterogenă a fiecărei piețe. Mulți dintre acești factori diferiți (cum ar fi condițiile de concurență de pe fiecare piață) nu sunt cunoscuți. Prin urmare, s-a analizat în continuare dacă una dintre destinațiile de export principale ale producătorului-exportator ar putea fi utilizată ca înlocuitor pentru piața Uniunii.

               (31)

               Emiratele Arabe Unite („EAU”) reprezintă cea mai mare piață de export pentru producătorul-exportator și în această țară s-au efectuat 15-18 % din vânzările la export ale producătorului-exportator ca masă și 15-18 % ca valoare în cursul perioadei anchetei de reexaminare. Cu toate acestea, EAU nu au producători interni ai produsului în cauză. Această țară este, prin urmare, considerată a fi destul de diferită față de piața Uniunii în ceea ce privește structura economică.

               (32)

               În reexaminarea efectuată în perspectiva expirării măsurilor care rezultă din Regulamentul (UE) nr. 1283/2014, s-a considerat necesar să se analizeze vânzările producătorului-exportator către Statele Unite ale Americii (denumite în continuare „SUA”), care au fost a doua mare destinație de export a producătorului-exportator în perioada anchetei de reexaminare. Ancheta a confirmat faptul că piața SUA are o dimensiune similară cu piața Uniunii, cu mulți producători interni, dar, de asemenea, cu o proporție mare de importuri. Ea a confirmat, de asemenea, că piața din SUA, în perioada anchetei de reexaminare, a avut taxe vamale de import scăzute și că nu erau aplicabile taxe antidumping la importurile din Coreea, devenind o piață foarte competitivă. Pe de altă parte, SUA reprezintă o destinație importantă pentru exporturile din Coreea în general și, de asemenea, pentru producătorul-exportator în cauză, reprezentând între 7 % și 12 % din volumul său de producție și între 11 % și 14 % din vânzările sale la export în cursul perioadei anchetei de reexaminare.

               (33)

               Prin urmare, pe baza meritelor și a particularităților acestui caz, s-a considerat că, în cadrul prezentei anchete, SUA ar constitui o bază rezonabilă pentru stabilirea unui preț de export în absența unui nivel suficient al volumelor de export către Uniune. Prețul la export verificat al producătorului-exportator în SUA a fost, prin urmare, utilizat pentru a stabili un preț de export, ajustat la un nivel franco fabrică, ținând seama, printre altele, dacă a fost cazul, de costurile de transport, taxe și impozite.

               (34)

               În urma comunicării constatărilor finale, producătorul-exportator a contestat faptul că vânzările sale în Uniune nu au putut fi utilizate pentru stabilirea prețurilor de export reprezentative, atât din motive juridice, cât și din motive de fapt.

               (35)

               În primul rând, producătorul-exportator a afirmat că prețul la export poate fi considerat ca fiind nefiabil de către Comisie numai dacă se stabilește, în conformitate cu articolul 2 alineatul (9) din regulamentul de bază, că există o asociere sau un aranjament compensatoriu între producătorul-exportator și importator sau un terț. În toate celelalte cazuri, Comisia ar trebui să se bazeze, pentru calcularea dumpingului, pe prețul de export (în Uniune) și, în caz contrar, acest lucru ar implica o încălcare în temeiul articolului 2.3 din Acordul antidumping al OMC.

               (36)

               În această privință, Comisia nu este de acord cu interpretarea restrictivă a articolului 2 alineatul (9) din regulamentul de bază, care nu este susținută de jurisprudență. De altfel, nu există niciun element în dispozițiile articolului 2 alineatul (9) din regulamentul de bază care să stabilească că o autoritate însărcinată cu efectuarea anchetei trebuie să se bazeze pe volume nereprezentative de vânzări la export, ale căror prețuri nu ar putea fi, în niciun caz, considerate relevante, date fiind circumstanțele explicate în considerentul 29 și discutate în detaliu în prezenta secțiune. Prin urmare, afirmațiile producătorului-exportator ar trebui să fie respinse.

               (37)

               În al doilea rând, producătorul-exportator a susținut, din punctul de vedere al faptelor, că vânzările sale în Uniune nu au fost neglijabile, indicând numărul de tranzacții, tipurile de produs și statele membre implicate în presupusele lor vânzări către Uniune în 2013 și 2014. Cu toate acestea, în perioada anchetei de reexaminare, au fost emise numai 14 facturi pentru vânzările către Uniune de către producătorul-exportator. Tonajul foarte scăzut al acestor presupuse vânzări către Uniune, astfel cum s-a menționat în considerentul 29 de mai sus, nu a fost contestat de producătorul-exportator.

               (38)

               În al treilea rând, producătorul-exportator a afirmat, din punctul de vedere al faptelor, că faptul că vânzările sale la export către Uniune au fost pentru proiecte specifice cu specificații proprii nu este relevant și a furnizat elemente de probă pozitive că nu a existat compensare încrucișată. În această privință, trebuie amintit că în cuprinsul comunicării se menționa că natura vânzărilor pe piața Uniunii arăta că există un risc de compensare încrucișată cu alte produse, deși se admite că nu a fost identificată nicio probă pentru a dovedi sau a infirma faptul că această compensare încrucișată a avut loc efectiv în cursul perioadei anchetei de reexaminare. Ținând seama de faptul că problema compensării încrucișate a fost abordată în comunicare ca fiind doar un risc, ea a fost doar unul dintre factorii pe care Comisia i-a luat în considerare pentru determinarea reprezentativității vânzărilor către Uniune (a se vedea considerentul 29).

               (39)

               În al patrulea rând, producătorul-exportator a afirmat, din punctul de vedere al faptelor, că Comisia a primit dovezile care să ateste că toate mărfurile au fost puse în liberă circulație pe piața Uniunii și că taxele antidumping au fost plătite sau că urmează să fie plătite.

               (40)

               În urma comunicării, producătorul-exportator a răspuns la cererea din partea Comisiei de a-și clarifica punctul de vedere cu privire la acest aspect în ceea ce privește documentele sursă aflate la dispoziția Comisiei. Documentele furnizate confirmă faptul că operațiunile, care acoperă aproximativ jumătate din volumul vânzărilor către Uniune, prezintă nereguli neexplicate referitoare la plata taxelor. În special operațiunile pentru care nu s-au putut furniza dovezi în ceea ce privește plata taxei antidumping de 44 % fac ca prețurile de vânzare în Uniune să fie în mod clar nefiabile, deoarece aceste vânzări, după toate probabilitățile, au fost făcute pe presupunerea falsă că taxele antidumping nu trebuie plătite.

               (41)

               În al cincilea rând, TK Corporation a susținut că, deoarece reexaminarea intermediară a fost deschisă pe baza elementelor de probă prima facie privind vânzările la export către Uniune, care au indicat o marjă de dumping mai mică, atunci trebuie să fi fost posibilă (ca parte a stabilirii definitive a dumpingului) calcularea marjei de dumping pe baza vânzărilor Uniunii. Această afirmație a fost respinsă. În primul rând, elementele de probă solicitate pentru deschiderea unei reexaminări intermediare sunt, prin natura lor, foarte diferite de cele pe care autoritatea de anchetă și-a bazat constatările finale. În al doilea rând, ancheta a stabilit că aceste vânzări nu ar putea fi utilizate în mod valabil pentru toate motivele dezbătute în prezenta secțiune. Se observă, de asemenea, că simpla posibilitate de a calcula o marjă de dumping nu face ca marja de dumping să fie în conformitate cu dispozițiile relevante din regulamentul de bază.

               (42)

               Prin urmare, ținând seama de faptul că vânzările în Uniune au fost în cantități atât de mici în termeni absoluți și în termeni comparabili și că, în plus, existau motive întemeiate de îndoială cu privire la fiabilitatea unei părți semnificative din aceste vânzări pentru alte motive decât volumul, afirmația potrivit căreia Comisia a ignorat în mod eronat vânzări la export către Uniune pentru stabilirea prețului de export este respinsă.

               (43)

               În fine, analiza și constatările de la considerentele 32 și 33 de mai sus, care nu au fost contestate de către producătorul-exportator, demonstrează în mod clar că s-au luat toate măsurile necesare pentru construirea prețului de export și că SUA pot fi considerate o bază rezonabilă pentru stabilirea prețurilor de export, în lipsa unor date fiabile privind prețurile la nivelul Uniunii.

         (c)   Comparația

               (44)

               Comisia a comparat valoarea normală și prețul de export ale producătorului-exportator pe o bază franco fabrică.

               (45)

               Atunci când acest lucru a fost justificat prin necesitatea de a asigura o comparație echitabilă, Comisia a ajustat valoarea normală și/sau prețul de export pentru a ține cont de diferențele care afectează prețurile și comparabilitatea prețurilor, în conformitate cu articolul 2 alineatul (10) din regulamentul de bază. S-au efectuat ajustări în ceea ce privește costurile cu transportul terestru și maritim, asigurările, manipularea, încărcarea și costurile auxiliare.

         (d)   Marja de dumping

               (46)

               Pentru producătorul-exportator, Comisia a comparat valoarea normală medie ponderată a fiecărui tip de produs similar cu prețul de export mediu ponderat al tipului corespunzător de produs în cauză, în conformitate cu articolul 2 alineatul (11) și alineatul (12) din regulamentul de bază.

               (47)

               Din acest motiv, marjele de dumping medii ponderate, exprimate ca procent din prețul CIF la frontiera Uniunii, înainte de plata taxelor vamale, sunt de 32,4 %.

         4.   CARACTERUL DURABIL AL MODIFICĂRII CIRCUMSTANȚELOR

               (48)

               În conformitate cu articolul 11 alineatul (3) din regulamentul de bază, Comisia a examinat, de asemenea, dacă circumstanțele modificate pot fi considerate, în mod rezonabil, ca având un caracter durabil.

               (49)

               În această privință, ancheta a arătat că TK Corporation a trecut într-adevăr prin schimbări structurale care au condus la reducerea costurilor și îmbunătățirea eficienței. În special, societatea a adăugat o a doua fabrică în 2010 și o a treia în 2012. Ca urmare a unei creșteri semnificative a capacității, liniile de producție și antrepozitele au putut fi reorganizate într-un mod mai eficient, iar costurile au scăzut în mod substanțial. Această reducere a costurilor are un impact direct asupra marjei de dumping. Este puțin probabil ca circumstanțele descrise aici să se schimbe în viitorul previzibil într-o manieră care ar afecta aceste constatări.

               (50)

               Prin urmare, se poate considera că aceste schimbări sunt de natură durabilă, iar aplicarea măsurii la nivelul actual nu se mai justifică.

               (51)

               Comitetul de apărare a industriei accesoriilor din oțel sudate cap la cap al UE a afirmat că, în ciuda schimbărilor structurale prin care s-a afirmat că TK Corporation a scăzut costurile și și-a sporit eficiența, rentabilitatea societății TK Corporation (pentru întreaga societate) nu s-a îmbunătățit în perioada 2012-2014. Prin urmare, Comitetul de apărare a industriei accesoriilor din oțel sudate cap la cap al UE și-a exprimat îndoiala cu privire la caracterul durabil al modificării circumstanțelor și al impactului acestora asupra marjei de dumping.

               (52)

               Comisia a analizat acest argument. În primul rând, trebuie să se arate că caracterul durabil al circumstanțelor modificate este evaluat în raport cu ancheta inițială din 2002. În al doilea rând, rentabilitatea unei societăți și tendința acesteia sunt determinate de o serie de factori, dintre care doar unul este eficiența. În al treilea rând, reducerea costurilor, astfel cum se menționează în considerentul 49, se referă numai la costurile care pot fi asociate cu schimbările structurale menționate în același considerent. De exemplu, tendința costurilor medii ale materiilor prime, a costului forței de muncă și a costurilor energiei nu este direct asociabilă cu creșterile în eficiență generate de înființarea a două fabrici. În sfârșit, Comitetul de apărare a industriei accesoriilor din oțel sudate cap la cap al UE și-a sprijinit afirmația prin compararea cu cifrele privind rentabilitatea generală a TK Corporation și nu cu cele legate în mod specific de produsul în cauză. Prin urmare, Comisia a respins această afirmație.

         5.   MĂSURILE ANTIDUMPING

               (53)

               Părțile interesate au fost informate cu privire la faptele și considerațiile esențiale pe baza cărora s-a intenționat să se propună modificarea nivelului taxei aplicabile producătorului-exportator și au avut posibilitatea să formuleze observații.

               (54)

               În urma anchetei de reexaminare, marja de dumping revizuită propusă și taxa antidumping care ar fi aplicată importurilor produsului în cauză fabricat de TK Corporation este de 32,4 %.

               (55)

               Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (CE) nr. 1225/2009,

         ADOPTĂ PREZENTUL REGULAMENT:
   Articolul 1
   Tabelul din articolul 1 alineatul (2) din Regulamentul (UE) nr. 1283/2014 se modifică prin adăugarea următorului text:

               Țară

               Societate

               Nivelul taxei (%)

               Codul adițional TARIC

               Republica Coreea

               TK Corporation, 1499-1, Songjeong-Dong, Gangseo-Gu, Busan

               32,4

               C066

               Toate celelalte societăți

               44,0

               C999

         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 martie 2016.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 51.

      (2)  JO L 228, 24.8.2002, p. 1.

      (3)  JO L 275, 16.10.2008, p. 18, modificat ultima dată prin Regulamentul de punere în aplicare (UE) nr. 363/2010 (JO L 107, 29.4.2010, p. 1).

      (4)  JO L 347, 3.12.2014, p. 17.

      (5)  JO C 58, 18.2.2015, p. 9.


title: Regulamentul de punere în aplicare (UE) nr. 1384/2011 al Comisiei din 22 decembrie 2011 privind taxa vamală minimă care trebuie stabilită pentru a treia invitație parțială de participare la licitație prevăzute în cadrul procedurii de licitație deschise prin Regulamentul de punere în aplicare (UE) nr. 1239/2011

text:
               23.12.2011

               RO

               Jurnalul Oficial al Uniunii Europene

               L 343/33

         REGULAMENTUL DE PUNERE ÎN APLICARE (UE) NR. 1384/2011 AL COMISIEI
   din 22 decembrie 2011
   privind taxa vamală minimă care trebuie stabilită pentru a treia invitație parțială de participare la licitație prevăzute în cadrul procedurii de licitație deschise prin Regulamentul de punere în aplicare (UE) nr. 1239/2011
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 187 coroborat cu articolul 4,
   întrucât:

               (1)

               Regulamentul de punere în aplicare (UE) nr. 1239/2011 al Comisiei (2) a deschis o invitație permanentă de participare la licitație pentru anul de comercializare 2011/2012 pentru importurile de zahăr încadrat la codul NC 1701 cu o taxă vamală redusă.

               (2)

               În conformitate cu articolul 6 din Regulamentul de punere în aplicare (UE) nr. 1239/2011, Comisia va decide dacă, luând în considerare ofertele primite ca răspuns la invitația parțială de participare la licitație, va stabili sau nu o taxă vamală minimă per cod NC de opt cifre.

               (3)

               În baza ofertelor primite pentru a treia invitație parțială de participare la licitație, trebuie stabilită o taxă vamală minimă pentru anumite coduri de opt cifre pentru zahărul încadrat la codul NC 1701, iar pentru celelalte coduri de opt cifre pentru zahărul încadrat la codul NC 1701 nu trebuie stabilită nicio taxă vamală minimă.

               (4)

               Pentru a transmite pieței un semnal rapid și pentru a asigura o gestionare eficientă a măsurii, prezentul regulament trebuie să intre în vigoare la data publicării în Jurnalul Oficial al Uniunii Europene.

               (5)

               Comitetul de gestionare a organizării comune a piețelor agricole nu a emis niciun aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   Pentru a treia invitație parțială de participare la licitație din cadrul procedurii de licitație deschise prin Regulamentul de punere în aplicare (UE) nr. 1239/2011 în cazul cărora termenul de depunere a ofertelor a expirat la 21 decembrie 2011, s-a stabilit sau nu s-a stabilit o taxă vamală minimă în conformitate cu anexa la prezentul regulament pentru codurile de opt cifre pentru zahărul încadrat la codul 1701.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 decembrie 2011.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 318, 1.12.2011, p. 4.

      ANEXĂ

         Taxe vamale minime

                  (EUR/tonă)

                  Codul NC de opt cifre

                  Taxă vamală minimă

                  1

                  2

                  1701 11 10

                  269,16

                  1701 11 90

                  —

                  1701 12 10

                  X

                  1701 12 90

                  X

                  1701 91 00

                  X

                  1701 99 10

                  —

                  1701 99 90

                  X

                              (—)

                              Nu s-a stabilit nicio taxă vamală minimă (toate ofertele au fost respinse).

                              (X)

                              Nu există oferte.


title: Regulamentul de punere în aplicare (UE) nr. 1035/2013 al Comisiei din 24 octombrie 2013 de aprobare a acidului benzoic ca substanță activă existentă, destinată utilizării în produsele biocide din tipurile de produs 3 și 4 Text cu relevanță pentru SEE

text:
               25.10.2013

               RO

               Jurnalul Oficial al Uniunii Europene

               L 283/31

         REGULAMENTUL DE PUNERE ÎN APLICARE (UE) NR. 1035/2013 AL COMISIEI
   din 24 octombrie 2013
   de aprobare a acidului benzoic ca substanță activă existentă, destinată utilizării în produsele biocide din tipurile de produs 3 și 4
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:

               (1)

               Regulamentul (CE) nr. 1451/2007 al Comisiei (2) stabilește o listă de substanțe active care urmează să fie evaluate în vederea unei posibile includeri în anexa I, IA sau IB la Directiva 98/8/CE a Parlamentului European și a Consiliului (3). Lista respectivă include acidul benzoic.

               (2)

               Acidul benzoic a fost evaluat în conformitate cu articolul 11 alineatul (2) din Directiva 98/8/CE în vederea utilizării în tipul de produs 3, produse biocide pentru igiena veterinară, și în tipul de produs 4, dezinfectanți pentru suprafețele aflate în contact cu produsele alimentare sau cu hrana pentru animale, definite în anexa V la directiva respectivă, care corespund tipurilor de produs 3 și 4 definite în anexa V la Regulamentul (UE) nr. 528/2012.

               (3)

               Germania a fost desemnată ca stat membru raportor și la 3 februarie 2011 a prezentat Comisiei raportul autorității competente, însoțit de o recomandare, în conformitate cu articolul 14 alineatele (4) și (6) din Regulamentul (CE) nr. 1451/2007.

               (4)

               Raportul autorității competente a fost analizat de statele membre și de Comisie. În conformitate cu articolul 15 alineatul (4) din Regulamentul (CE) nr. 1451/2007, concluziile examinării au fost incluse într-un raport de evaluare, în cadrul reuniunii Comitetului permanent pentru produse biocide din 27 septembrie 2013.

               (5)

               Din rapoartele respective reiese că se poate aștepta ca produsele biocide utilizate în tipurile de produs 3 și 4, care conțin acid benzoic, să respecte cerințele prevăzute la articolul 5 din Directiva 98/8/CE.

               (6)

               Prin urmare, este oportun să se aprobe acidul benzoic în vederea utilizării în produsele biocide din tipurile de produs 3 și 4.

               (7)

               Având în vedere că evaluările nu au abordat nanomaterialele, aprobările nu trebuie să includă astfel de materiale, în conformitate cu articolul 4 alineatul (4) din Regulamentul (UE) nr. 528/2012.

               (8)

               În ceea ce privește utilizarea în tipul de produs 4, evaluarea nu a abordat încorporarea produselor biocide care conțin acid benzoic în materialele și obiectele destinate să vină în contact, direct sau indirect, cu produsele alimentare în sensul articolului 1 alineatul (1) din Regulamentul (CE) nr. 1935/2004 al Parlamentului European și al Consiliului (4). Pentru astfel de materiale poate fi necesară stabilirea unor limite specifice privind migrarea în produsele alimentare, după cum prevede articolul 5 alineatul (1) litera (e) din Regulamentul (CE) nr. 1935/2004. Prin urmare, aprobarea nu trebuie să includă această utilizare, cu excepția cazului în care Comisia a stabilit astfel de limite sau s-a stabilit în temeiul regulamentului respectiv că astfel de limite nu sunt necesare.

               (9)

               Trebuie să se prevadă trecerea unei perioade de timp rezonabile până la aprobarea unei substanțe active, pentru a permite statelor membre, părților interesate și Comisiei, după caz, să se pregătească în vederea îndeplinirii noilor cerințe impuse.

               (10)

               Măsurile prevăzute de prezentul regulament sunt conforme cu avizul Comitetului permanent pentru produse biocide,

         ADOPTĂ PREZENTUL REGULAMENT:
   Articolul 1
   Se aprobă acidul benzoic ca substanță activă destinată utilizării în produsele biocide din tipurile de produs 3 și 4, sub rezerva îndeplinirii specificațiilor și a condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 octombrie 2013.

            Pentru Comisie

            Președintele

         José Manuel BARROSO

      (1)  JO L 167, 27.6.2012, p. 1.

      (2)  Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3).

      (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biocide (JO L 123, 24.4.1998, p. 1).

      (4)  Regulamentul (CE) nr. 1935/2004 al Parlamentului European și al Consiliului din 27 octombrie 2004 privind materialele și obiectele destinate să vină în contact cu produsele alimentare și de abrogare a Directivelor 80/590/CEE și 89/109/CEE (JO L 338, 13.11.2004, p. 4).

      ANEXĂ

                  Denumire comună

                  Denumire IUPAC
                  Numere de identificare

                  Gradul minim de puritate a substanței active (1)

                  Data aprobării

                  Data de expirare a aprobării

                  Tipul de produs

                  Condiții specifice (2)

                  Acid benzoic

                  Denumire IUPAC: acid benzoic
                  Nr. CE: 200-618-2
                  Nr. CAS: 65-85-0

                  990 g/kg

                  1 iulie 2015

                  30 iunie 2025

                  3

                  În evaluarea produsului, se va acorda o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizațiile trebuie să îndeplinească următoarele condiții:

                              1.

                              pentru utilizatorii industriali sau profesionali vor fi stabilite proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat, dacă expunerea nu poate fi redusă la un nivel acceptabil prin alte mijloace;

                              2.

                              pentru produsele care pot lăsa reziduuri în alimente sau furaje, se va verifica necesitatea de a stabili noi limite maxime de reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 al Parlamentului European și al Consiliului (3) sau cu Regulamentul (CE) nr. 396/2005 al Parlamentului European și al Consiliului (4), și se vor lua măsuri adecvate de atenuare a riscurilor pentru a se asigura că LMR aplicabile nu sunt depășite.

                  4

                  În evaluarea produsului, se va acorda o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar care nu sunt abordate în evaluarea la nivelul Uniunii a riscurilor prezentate de substanța activă.
                  Autorizațiile trebuie să îndeplinească următoarele condiții:

                              1.

                              pentru utilizatorii industriali sau profesionali vor fi stabilite proceduri operaționale sigure și măsuri organizatorice adecvate. Produsele vor fi utilizate cu echipament individual de protecție adecvat, dacă expunerea nu poate fi redusă la un nivel acceptabil prin alte mijloace;

                              2.

                              pentru produsele care pot lăsa reziduuri în alimente sau furaje, se va verifica necesitatea de a stabili noi limite maxime de reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 sau cu Regulamentul (CE) nr. 396/2005, și se vor lua măsuri adecvate de atenuare a riscurilor pentru a se asigura că LMR aplicabile nu sunt depășite.

                              3.

                              Produsele care conțin acid benzoic nu vor fi încorporate în materialele și obiectele destinate să vină în contact cu produsele alimentare, în sensul articolului 1 alineatul (1) din Regulamentul (CE) nr. 1935/2004, cu excepția cazului în care Comisia a stabilit limite specifice privind migrarea acidului benzoic în produsele alimentare sau s-a stabilit, în temeiul regulamentul menționat, că astfel de limite nu sunt necesare.

         (1)  Puritatea indicată în această coloană este gradul minim de puritate a substanței active utilizate pentru evaluare în conformitate cu articolul 8 din Regulamentul (UE) nr. 528/2012. Substanța activă din produsul introdus pe piață poate avea un grad de puritate egal sau diferit, dacă s-a dovedit că aceasta este echivalentă din punct de vedere tehnic cu substanța activă evaluată.

         (2)  În vederea aplicării principiilor comune din anexa VI la Regulamentul (UE) nr. 528/2012, conținutul și concluziile rapoartelor de evaluare sunt disponibile pe site-ul web al Comisiei: http://ec.europa.eu/comm/environment/biocides/index.htm

         (3)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

         (4)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).


title: Regulamentul de punere în aplicare (UE) 2015/965 al Comisiei din 22 iunie 2015 de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentului tarifar deschis prin Regulamentul (CE) nr. 536/2007 pentru carnea de pasăre originară din Statele Unite ale Americii

text:
               23.6.2015

               RO

               Jurnalul Oficial al Uniunii Europene

               L 157/36

         REGULAMENTUL DE PUNERE ÎN APLICARE (UE) 2015/965 AL COMISIEI
   din 22 iunie 2015
   de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentului tarifar deschis prin Regulamentul (CE) nr. 536/2007 pentru carnea de pasăre originară din Statele Unite ale Americii
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188 alineatele (2) și (3),
   întrucât:

               (1)

               Regulamentul (CE) nr. 536/2007 al Comisiei (2) a deschis un contingent tarifar anual pentru importul de produse din sectorul cărnii de pasăre originare din Statele Unite ale Americii.

               (2)

               Cantitățile care fac obiectul cererilor de licențe de import depuse în perioada 1-7 iunie 2015 pentru subperioada 1 iulie-30 septembrie 2015 sunt mai mici decât cantitățile disponibile. Prin urmare, este oportun să se stabilească acele cantități pentru care nu au fost prezentate cereri și ca aceste cantități să fie adăugate la cantitatea fixată pentru subperioada contingentară următoare.

               (3)

               Pentru a se garanta eficacitatea măsurii, este necesar ca prezentul regulament să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Cantitățile pentru care nu au fost prezentate cereri de licențe de import în temeiul Regulamentului (CE) nr. 536/2007, care urmează să fie adăugate la subperioada 1 octombrie-31 decembrie 2015, figurează în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 iunie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  Regulamentul (CE) nr. 536/2007 al Comisiei din 15 mai 2007 privind deschiderea și modul de gestionare a unui contingent tarifar pentru carnea de pasăre, alocat Statelor Unite ale Americii (JO L 128, 16.5.2007, p. 6).

      ANEXĂ

                  Număr de ordine

                  Cantități nesolicitate care urmează să fie adăugate la cantitățile disponibile pentru subperioada 1 octombrie-31 decembrie 2015
                  (în kg)

                  09.4169

                  5 336 250


title: Regulamentul de punere în aplicare (UE) 2015/961 al Consiliului din 22 iunie 2015 privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria

text:
               23.6.2015

               RO

               Jurnalul Oficial al Uniunii Europene

               L 157/20

         REGULAMENTUL DE PUNERE ÎN APLICARE (UE) 2015/961 AL CONSILIULUI
   din 22 iunie 2015
   privind punerea în aplicare a Regulamentului (UE) nr. 36/2012 privind măsuri restrictive având în vedere situația din Siria
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 36/2012 al Consiliului din 18 ianuarie 2012 privind măsuri restrictive având în vedere situația din Siria și de abrogare a Regulamentului (UE) nr. 442/2011 (1), în special articolul 32 alineatul (1),
   întrucât:

               (1)

               La 18 ianuarie 2012, Consiliul a adoptat Regulamentul (UE) nr. 36/2012.

               (2)

               O persoană ar trebui să fie eliminată de pe lista persoanelor fizice și juridice, a entităților sau organismelor care fac obiectul măsurilor restrictive, astfel cum este prevăzută în anexa II la Regulamentul (UE) nr. 36/2012.

               (3)

               Prin urmare, anexa II la Regulamentul (UE) nr. 36/2012 ar trebui modificată în consecință,

         ADOPTĂ PREZENTUL REGULAMENT:
   Articolul 1
   Anexa II la Regulamentul (UE) nr. 36/2012 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 22 iunie 2015.

            Pentru Consiliu

            Președintele

         F. MOGHERINI

      (1)  JO L 16, 19.1.2012, p. 1.

      ANEXĂ
      Numele următoarei persoane, precum și rubrica aferentă acesteia se elimină din lista prevăzută în anexa II la Regulamentul (UE) nr. 36/2012:
      A.   Persoane

                  12.

               Fawwaz (
                     ) Al-Assad (
                     )


title: Regulamentul de punere în aplicare (UE) 2017/272 al Comisiei din 16 februarie 2017 de deschidere a unei anchete privind posibila eludare a măsurilor antidumping instituite prin Regulamentul de punere în aplicare (UE) nr. 1331/2011 al Consiliului la importurile anumitor țevi și tuburi fără sudură, din oțel inoxidabil, originare din Republica Populară Chineză prin importuri expediate din India, indiferent dacă au fost sau nu declarate ca fiind originare din India, și de supunere a acestor importuri la înregistrare

text:
               17.2.2017

               RO

               Jurnalul Oficial al Uniunii Europene

               L 40/64

         REGULAMENTUL DE PUNERE ÎN APLICARE (UE) 2017/272 AL COMISIEI
   din 16 februarie 2017
   de deschidere a unei anchete privind posibila eludare a măsurilor antidumping instituite prin Regulamentul de punere în aplicare (UE) nr. 1331/2011 al Consiliului la importurile anumitor țevi și tuburi fără sudură, din oțel inoxidabil, originare din Republica Populară Chineză prin importuri expediate din India, indiferent dacă au fost sau nu declarate ca fiind originare din India, și de supunere a acestor importuri la înregistrare
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 13 alineatul (3) și articolul 14 alineatul (5),
   după informarea statelor membre,
   întrucât:
   A.   CEREREA

               (1)

               Comisia Europeană („Comisia”) a primit, în temeiul articolului 13 alineatul (3) și al articolului 14 alineatul (5) din Regulamentul (UE) 2016/1036 („regulamentul de bază”), o cerere de anchetare a unei posibile eludări a măsurilor antidumping instituite asupra anumitor țevi și tuburi fără sudură, din oțel inoxidabil, originare din Republica Populară Chineză prin importuri expediate din India, indiferent dacă au fost sau nu declarate ca fiind originare din India, și de supunere a acestor importuri la înregistrare.

               (2)

               Cererea a fost depusă la 3 ianuarie 2017 de Comitetul de protecție a industriei tuburilor fără sudură din oțel inoxidabil a Uniunii Europene („solicitantul”).

         B.   PRODUSUL

               (3)

               Produsul vizat de posibila eludare este reprezentat de anumite țevi și tuburi fără sudură din oțel inoxidabil („SSSPT”) (cu excepția țevilor și tuburilor prevăzute cu accesorii pentru transportul gazelor sau lichidelor, utilizate pentru aeronavele civile). Produsul se încadrează în prezent la codurile NC 7304 11 00, 7304 22 00, 7304 24 00, ex 7304 41 00, 7304 49 10, ex 7304 49 93, ex 7304 49 95, ex 7304 49 99 și ex 7304 90 00, originar din Republica Populară Chineză (denumit în continuare „produsul în cauză”). Acesta este produsul căruia i se aplică măsurile aflate în prezent în vigoare.

               (4)

               Produsul care face obiectul anchetei este același cu cel descris în considerentul anterior, dar expediat din India, indiferent dacă este declarat ca fiind originar din India sau nu, încadrat în prezent la aceleași coduri NC ca și produsul în cauză (denumit în continuare „produsul care face obiectul anchetei”).

         C.   MĂSURILE EXISTENTE

               (5)

               Măsurile aflate în prezent în vigoare, despre care se presupune că sunt eludate, sunt măsurile antidumping instituite prin Regulamentul de punere în aplicare (UE) nr. 1331/2011 al Consiliului (2) („măsurile existente”).

         D.   MOTIVELE

               (6)

               Cererea conține suficiente elemente de probă prima facie care indică faptul că măsurile antidumping privind importurile produsului în cauză sunt eludate prin importurile produsului care face obiectul anchetei expediate din India.

               (7)

               Elementele de probă prezentate sunt următoarele:

               (8)

               Cererea menționează că, ulterior instituirii măsurilor, a avut loc o modificare semnificativă în configurația schimburilor comerciale implicând exporturi din Republica Populară Chineză și India în Uniune, fără nicio motivare sau justificare economică suficientă a acestei modificări, alta decât instituirea taxei.

               (9)

               Această modificare pare a rezulta din transportul produsului în cauză via India către Uniune, indiferent dacă au fost supuse sau nu anterior unor operațiuni de finalizare. Solicitantul a furnizat suficiente elemente de probă prima facie care arată că valoarea adăugată în timpul operațiunii de finalizare reprezintă mai puțin de 25 % din costul de fabricație.

               (10)

               Mai mult, cererea conține suficiente elemente de probă de tip prima facie care indică faptul că efectele corective ale măsurilor antidumping existente vizând produsul în cauză sunt compromise, atât în ceea ce privește cantitatea, cât și prețul. Importurile de produs în cauză au fost înlocuite de volume semnificative de importuri de produs care face obiectul anchetei. În plus, există suficiente dovezi de tip prima facie care indică faptul că importurile de produs care face obiectul anchetei se realizează la prețuri inferioare prețului neprejudiciabil stabilit în cadrul anchetei care a condus la instituirea măsurilor existente.

               (11)

               În sfârșit, cererea conține suficiente elemente de probă prima facie care indică faptul că prețurile produsului care face obiectul anchetei reprezintă practici de dumping în comparație cu valoarea normală stabilită anterior pentru produsul în cauză.

               (12)

               În cazul în care în cursul procedurii vor fi constatate practici de eludare prin India prevăzute la articolul 13 din regulamentul de bază, altele decât operațiunile de transbordare și de asamblare, ancheta ar putea cuprinde și aceste practici.

         E.   PROCEDURA

               (13)

               Ținând cont de cele menționate mai sus, Comisia a concluzionat că există suficiente dovezi pentru a justifica deschiderea unei anchete în temeiul articolului 13 alineatul (3) din regulamentul de bază și pentru a supune înregistrării importurile de produse care fac obiectul anchetei, în conformitate cu articolul 14 alineatul (5) din regulamentul de bază.

         (a)   Chestionare

               (14)

               Pentru a obține informațiile pe care le consideră necesare în vederea efectuării anchetei sale, Comisia va trimite chestionare producătorilor-exportatori cunoscuți din India și asociațiilor cunoscute de producători-exportatori din RPC, importatorilor cunoscuți și asociațiilor cunoscute de importatori din Uniune, precum și autorităților din India și din RPC. Dacă este cazul, se pot solicita informații și industriei din Uniune.

               (15)

               În orice caz, toate părțile interesate ar trebui să contacteze Comisia în acest sens, dar nu mai târziu de termenul stabilit la articolul 3 din prezentul regulament, pentru a solicita un chestionar în termenul stabilit la articolul 3 alineatul (1) din prezentul regulament, având în vedere că termenul stabilit la articolul 3 alineatul (2) din prezentul regulament se aplică tuturor părților interesate.

               (16)

               Autorităților din India și din RPC li se va notifica deschiderea anchetei.

         (b)   Colectarea informațiilor și desfășurarea audierilor

               (17)

               Toate părțile interesate sunt invitate să își prezinte în scris punctele de vedere și să pună la dispoziție elemente de probă justificative. În plus, Comisia poate audia părțile interesate, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.

         (c)   Scutirea importurilor de la înregistrare sau de la aplicarea măsurilor

               (18)

               În conformitate cu articolul 13 alineatul (4) din regulamentul de bază, importurile de produse supuse anchetei pot fi scutite de la înregistrare sau de la aplicarea măsurilor dacă importarea nu constituie o eludare.

               (19)

               Întrucât posibila eludare poate avea loc în afara Uniunii, se pot acorda scutiri, în conformitate cu articolul 13 alineatul (4) din regulamentul de bază, producătorilor din India de produse care fac obiectul anchetei care pot demonstra că nu sunt afiliați (3) niciunui producător vizat de măsuri (4) și despre care s-a constatat că nu sunt implicați în practici de eludare, astfel cum sunt definite la articolul 13 alineatele (1) și (2) din regulamentul de bază. Producătorii care doresc să beneficieze de o scutire trebuie să depună o cerere în acest sens, susținută în mod corespunzător de elemente de probă, în termenul stabilit la articolul 3 alineatul (3) din prezentul regulament.

         F.   ÎNREGISTRAREA

               (20)

               În temeiul articolului 14 alineatul (5) din regulamentul de bază, importurile de produse care fac obiectul anchetei se înregistrează pentru a se asigura că, în cazul în care ancheta ar stabili existența unei eludări, va fi posibil să se perceapă taxe antidumping de o valoare corespunzătoare cu efect de la data la care a fost impusă înregistrarea unor astfel de importuri.

         G.   TERMENE

               (21)

               În vederea unei bune administrări, ar trebui să se stabilească termene până la care:

                           —

                           părțile interesate să poată să se facă cunoscute Comisiei, să își prezinte în scris punctele de vedere și să transmită răspunsurile la chestionar sau orice alte informații care trebuie să fie luate în considerare în cursul anchetei;

                           —

                           producătorii din India să poată să solicite o scutire de la înregistrarea importurilor sau de la măsuri;

                           —

                           părțile interesate să poată să solicite în scris audierea lor de către Comisie.

               (22)

               Trebuie remarcat faptul că părțile interesate nu își pot exercita majoritatea drepturilor procedurale enunțate în regulamentul de bază decât în cazul în care s-au făcut cunoscute în termenele indicate la articolul 3 din prezentul regulament.

         H.   LIPSA COOPERĂRII

               (23)

               În cazurile în care oricare dintre părțile interesate refuză accesul la informații sau nu furnizează informațiile necesare în termenele prevăzute sau obstrucționează în mod semnificativ ancheta, concluziile, pozitive sau negative, pot fi stabilite pe baza datelor disponibile, în conformitate cu articolul 18 din regulamentul de bază.

               (24)

               În cazul în care se constată că oricare dintre părțile interesate a furnizat informații false sau înșelătoare, acestea nu sunt luate în considerare și se pot utiliza datele disponibile.

               (25)

               În cazul în care o parte interesată nu cooperează sau cooperează doar parțial și, în consecință, constatările se fac pe baza datelor disponibile, în conformitate cu articolul 18 din regulamentul de bază, rezultatul anchetei ar putea fi mai puțin favorabil respectivei părți decât dacă ar fi cooperat.

               (26)

               Faptul că nu se oferă un răspuns pe suport electronic nu va fi considerat un refuz de a coopera, cu condiția ca partea interesată respectivă să demonstreze că prezentarea unui răspuns în forma cerută ar antrena sarcini sau costuri suplimentare nerezonabile. Partea interesată ar trebui să contacteze imediat Comisia în acest sens.

         I.   CALENDARUL ANCHETEI

               (27)

               În conformitate cu articolul 13 alineatul (3) din regulamentul de bază, ancheta se va încheia în termen de nouă luni de la data intrării în vigoare a prezentului regulament.

         J.   PRELUCRAREA DATELOR CU CARACTER PERSONAL

               (28)

               Se menționează faptul că orice date cu caracter personal colectate în cursul prezentei anchete vor fi tratate în conformitate cu Regulamentul (CE) nr. 45/2001 al Parlamentului European și al Consiliului (5).

         K.   CONSILIERUL-AUDITOR

               (29)

               Părțile interesate pot solicita intervenția consilierului-auditor pentru proceduri comerciale. Consilierul-auditor acționează drept intermediar între părțile interesate și serviciile Comisiei responsabile cu ancheta. Consilierul-auditor examinează cererile de acces la dosar, litigiile privind confidențialitatea documentelor, cererile de amânare a termenelor și cererile terților de a fi audiați. Consilierul-auditor poate organiza o audiere cu o anumită parte interesată și poate acționa drept mediator pentru a se asigura că părțile interesate își exercită pe deplin drepturile la apărare.

               (30)

               Orice cerere de a fi audiat de către consilierul-auditor trebuie efectuată în scris și trebuie să precizeze motivele. Consilierul-auditor va oferi, de asemenea, posibilitatea de audiere a părților implicate, pentru a permite prezentarea diferitelor puncte de vedere și a contraargumentelor.

               (31)

               Pentru mai multe informații și date de contact, părțile interesate pot consulta paginile de internet dedicate consilierului-auditor de pe site-ul de internet al Direcției Generale Comerț: http://ec.europa.eu/trade/trade-policy-and-you/contacts/hearing-officer/,

         ADOPTĂ PREZENTUL REGULAMENT:
   Articolul 1
   Se deschide o anchetă în conformitate cu articolul 13 alineatul (3) din Regulamentul (UE) 2016/1036, pentru a se stabili dacă importurile în Uniune de anumite țevi și tuburi fără sudură, din oțel inoxidabil, încadrate în prezent la codurile NC ex 7304 11 00, ex 7304 22 00, ex 7304 24 00, ex 7304 41 00, ex 7304 49 10, ex 7304 49 93, ex 7304 49 95, ex 7304 49 99 și ex 7304 90 00 expediate din India (codurile TARIC: 7304110011, 7304110019, 7304220021, 7304220029, 7304240021, 7304240029, 7304410091, 7304491091, 7304499391, 7304499591, 7304499991 și 7304900091), indiferent dacă au fost sau nu declarate ca fiind originare din India, eludează măsurile impuse prin Regulamentul de punere în aplicare (UE) nr. 1331/2011.
   Articolul 2
   În temeiul articolului 13 alineatul (3) și al articolului 14 alineatul (5) din Regulamentul (UE) 2016/1036, autoritățile vamale iau măsurile corespunzătoare pentru a înregistra importurile în Uniune identificate la articolul 1 din prezentul regulament.
   Înregistrarea expiră la nouă luni de la data intrării în vigoare a prezentului regulament.
   Prin intermediul unui regulament, Comisia poate să invite autoritățile vamale să înceteze înregistrarea importurilor în Uniune de produse fabricate de producătorii care au solicitat o scutire de la înregistrare și despre care s-a constatat că îndeplinesc condițiile pentru acordarea unei scutiri.
   Articolul 3
   (1)   Chestionarele trebuie solicitate Comisiei în termen de 15 zile de la data intrării în vigoare a prezentului regulament.
   (2)   Pentru ca demersurile părților interesate să fie luate în considerare în cursul anchetei, acestea trebuie să se facă cunoscute contactând Comisia, să își prezinte în scris punctele de vedere și să transmită răspunsurile la chestionare sau orice alte informații în termen de 37 de zile de la data intrării în vigoare a prezentului regulament, cu excepția cazului în care se prevede altfel.
   (3)   Producătorii din India care solicită scutirea importurilor de la înregistrare sau de la măsuri trebuie să prezinte o cerere documentată corespunzător în același termen de 37 de zile.
   (4)   De asemenea, părțile interesate pot solicita să fie audiate de către Comisie în același termen de 37 de zile.
   (5)   Informațiile transmise Comisiei în scopul desfășurării anchetelor de apărare comercială trebuie să nu facă obiectul unor drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială; și (b) să furnizeze informațiile și/sau datele părților interesate de prezenta anchetă sub o formă care să le permită să își exercite dreptul la apărare.
   (6)   Toate informațiile scrise, inclusiv cele solicitate prin prezentul regulament, chestionarele completate și corespondența părților interesate, furnizate cu titlu confidențial, poartă mențiunea „Limited” (acces limitat) (6).
   (7)   Părțile interesate care transmit informații cu mențiunea „Limited” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din Regulamentul (UE) 2016/1036, care vor purta mențiunea „For inspection by interested parties” (versiune destinată consultării de către părțile interesate). Aceste rezumate trebuie să fie suficient de detaliate pentru a permite o înțelegere rezonabilă a substanței informațiilor transmise cu titlu confidențial. Dacă o parte interesată care transmite informații confidențiale nu furnizează și un rezumat neconfidențial al acestora în formatul și de calitatea solicitate, informațiile respective pot să nu fie luate în considerare.
   (8)   Părțile interesate sunt invitate să prezinte toate documentele și cererile prin e-mail, inclusiv împuternicirile și fișele de certificare scanate, cu excepția răspunsurilor voluminoase, care trebuie să fie prezentate pe suport CD-ROM sau DVD, în persoană sau prin scrisoare recomandată. Prin utilizarea e-mailului, părțile interesate își exprimă acordul cu privire la normele aplicabile transmiterilor electronice conținute în documentul „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ” publicat pe site-ul internet al Direcției Generale Comerț: http://trade.ec.europa.eu/doclib/docs/2014/june/tradoc_152581.pdf.
   Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională, care este verificată zilnic. După ce datele de contact au fost transmise, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate. Pentru norme și informații suplimentare privind corespondența cu Comisia, inclusiv principiile care se aplică transmiterilor prin e-mail, părțile interesate ar trebui să consulte instrucțiunile privind comunicarea cu părțile interesate menționată anterior.
   Adresa de corespondență a Comisiei este:

               European Commission

               Directorate-General for Trade

               Directorate H

               Office: CHAR 04/039

               1049 Bruxelles/Brussel

               BELGIQUE/BELGIË

               E-mail: TRADE-R670-SSSPT-CIRC@ec.europa.eu

         Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 februarie 2017.

            Pentru Comisie

            Președintele

         Jean-Claude JUNCKER

      (1)  JO L 176, 30.6.2016, p. 21.

      (2)  Regulamentul de punere în aplicare (UE) nr. 1331/2011 al Consiliului din 14 decembrie 2011 de instituire a unei taxe antidumping definitive și de percepere definitivă a taxei provizorii instituite la importurile anumitor țevi și tuburi fără sudură, din oțel inoxidabil, originare din Republica Populară Chineză (JO L 336, 20.12.2011, p. 6).

      (3)  În conformitate cu articolul 127 din Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558), se consideră că două persoane sunt afiliate dacă: (a) una dintre ele face parte din conducerea sau consiliul de administrație al întreprinderii celeilalte persoane; (b) au calitatea juridică de asociați; (c) una este angajatorul celeilalte; (d) o terță parte posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) în cazul în care unul dintre ei îl controlează, în mod direct sau indirect, pe celălalt; (f) ambele sunt controlate în mod direct sau indirect de către o terță persoană; (g) împreună, acestea controlează direct sau indirect o terță persoană; sau (h) sunt membre ale aceleiași familii. Persoanele se consideră ca aparținând aceleiași familii numai dacă sunt legate prin oricare dintre următoarele relații: (i) soț și soție; (ii) ascendenți și descendenți în linie directă de gradul I; (iii) frați și surori (buni, consangvini și uterini); (iv) ascendenți și descendenți în linie directă de gradul II; (v) unchi sau mătușă și nepot sau nepoată; (vi) socri și ginere sau noră; (vii) cumnați și cumnate. În acest context, prin „persoană” se înțelege orice persoană fizică sau juridică.

      (4)  Totuși, chiar dacă producătorii sunt afiliați în sensul de mai sus unor societăți care fac obiectul măsurilor în vigoare vizând importurile originare din Republica Populară Chineză, o scutire ar putea fi acordată în cazul în care nu există dovezi care să indice că relația cu societățile care fac obiectul măsurilor inițiale a fost stabilită sau utilizată pentru a eluda măsurile inițiale.

      (5)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (6)  Un document cu mențiunea „Limited” este un document considerat confidențial în temeiul articolului 19 din Regulamentul (UE) 2016/1036 și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). De asemenea, acesta este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).


title: Regulamentul de punere în aplicare (UE) nr. 1281/2011 al Comisiei din 8 decembrie 2011 privind taxa vamală minimă care trebuie stabilită pentru prima invitație parțială de participare la licitație prevăzute în cadrul procedurii de licitație deschise prin Regulamentul de punere în aplicare (UE) nr. 1239/2011

text:
               9.12.2011

               RO

               Jurnalul Oficial al Uniunii Europene

               L 327/60

         REGULAMENTUL DE PUNERE ÎN APLICARE (UE) NR. 1281/2011 AL COMISIEI
   din 8 decembrie 2011
   privind taxa vamală minimă care trebuie stabilită pentru prima invitație parțială de participare la licitație prevăzute în cadrul procedurii de licitație deschise prin Regulamentul de punere în aplicare (UE) nr. 1239/2011
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 187 coroborat cu articolul 4,
   întrucât:

               (1)

               Regulamentul de punere în aplicare (UE) nr. 1239/2011 al Comisiei (2) a deschis o invitație permanentă de participare la licitație pentru anul de comercializare 2011/2012 pentru importurile de zahăr încadrat la codul NC 1701 cu o taxă vamală redusă.

               (2)

               În conformitate cu articolul 6 din Regulamentul de punere în aplicare (UE) nr. 1239/2011, Comisia va decide dacă, luând în considerare ofertele primite ca răspuns la invitația parțială de participare la licitație, va stabili sau nu o taxă vamală minimă per cod NC de opt cifre.

               (3)

               În baza ofertelor primite pentru prima invitație parțială de participare la licitație, trebuie stabilită o taxă vamală minimă pentru anumite coduri de opt cifre pentru zahărul încadrat la codul NC 1701, iar pentru celelalte coduri de opt cifre pentru zahărul încadrat la codul NC 1701 nu trebuie stabilită nicio taxă vamală minimă.

               (4)

               Pentru a transmite pieței un semnal rapid și pentru a asigura o gestionare eficientă a măsurii, prezentul regulament trebuie să intre în vigoare la data publicării în Jurnalul Oficial al Uniunii Europene.

               (5)

               Comitetul de gestionare a organizării comune a piețelor agricole nu a emis niciun aviz în termenul stabilit de președinte,

         ADOPTĂ PREZENTUL REGULAMENT:
   Articolul 1
   Pentru prima invitație parțială de participare la licitație din cadrul procedurii de licitație deschise prin Regulamentul de punere în aplicare (UE) nr. 1239/2011 în cazul cărora termenul de depunere a ofertelor a expirat la 7 decembrie 2011, s-a stabilit sau nu s-a stabilit o taxă vamală minimă în conformitate cu anexa la prezentul regulament pentru codurile de opt cifre pentru zahărul încadrat la codul 1701.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 decembrie 2011.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 318, 1.12.2011, p. 4.

      ANEXĂ

         Taxe vamale minime

                  (EUR/tonă)

                  Codul NC de opt cifre

                  Taxă vamală minimă

                  1

                  2

                  1701 11 10

                  252,50

                  1701 11 90

                  —

                  1701 12 10

                  X

                  1701 12 90

                  X

                  1701 91 00

                  X

                  1701 99 10

                  —

                  1701 99 90

                  X

                              (—)

                              Nu s-a stabilit nicio taxă vamală minimă (toate ofertele au fost respinse).

                              (X)

                              Nu există oferte.